John Marwood Cleese (gebore op 27 Oktober 1939) is ’n Britse akteur, komediant, skrywer en rolprentvervaardiger. Hy het bekendheid verwerf as een van die hoofkarakters in Monty Python’s Flying Circus en later as die hotelbaas Basil Fawlty in die TV-komedie Fawlty Towers. Sy flieks sluit in A Fish Called Wanda (1988). Hy speel die rol van Q in die James Bond-fliek Die Another Day (2002) en die rol van mnr. Edly, The Guv, in die twee Spud-flieks. Cleese het op die Edinburgfees bekend geraak as ’n draaiboekskrywer van randproduksies en akteur in The Frost Report. In die laat 1960's was hy die medestigter van Monty Python, die komediegeselskap wat verantwoordelik was vir die sketsprogram Monty Python's Flying Circus en die vier Monty Python-rolprente: And Now for Something Completely Different, Monty Python and the Holy Grail, Life of Brian en The Meaning of Life. In die middel 1970's het Cleese en sy eerste vrou, Connie Booth, die Britse TV-sitkom Fawlty Towers geskryf en daarin gespeel. Die reeks het drie Baftas gewen.